Foto: Arhiva

PREDSJEDNICA stranke Pametno Marijana Puljak još je u izbornoj noći kad je MOST osvojio 19 mandata i tako sve iznenadio izjavila kako joj nije žao što nisu s njima izašli na izbore.



Puljak je i dalje ostala pri svom mišljenju, a prilikom objave službenih rezultata izbora već je ustvrdila kako će biti zanimljivo gledati ponašanje MOST-a pri sastavljanju Vlade i što će značiti njihovo famozno obećanje da neće u koaliciju. Kao što znamo Petrov je tu izjavu dao i ovjeriti kod javnog bilježnika da bi na kraju ipak ušli u koaliciju s HDZ-om, iako to pokušavaju opravdati tzv. reformskim ugovorom.



Nakon svih zbivanja porazgovarali smo s Marijanom Puljak koja je Indexu otkrila što ih je zapravo odbilo od MOST-a s kojim su prvotno trebali zajedno izaći na izbore.



"U Hrvatskoj neće doći do promjena koje su neophodne"



"Iz svega možemo naučiti da smo pametno odlučili prije par mjeseci kad smo donijeli odluku o samostalnom izlasku na izbore. Sada se pokazuje da su to bili dobri temelji. Važna je jasna i transparentna struktura vaše organizacije, bilo stranke, bilo neke druge platforme, tko i na koji način donosi odluke. Izrazito je važna i izrada ozbiljnog programa koji definira za što ćete se zalagati u Saboru, koje reforme i na koji način želite provesti. Ne možete to napisati u nekoliko dana pred formiranje vlade. Ako se sjećate naš program proglašen je najboljim programom ovih izbora. U posljednjih mjesec dana svima su bila puna usta reformi, a ne znate što iza toga konkretno stoji.



Važno je dobro razmisliti što želite kad ulazite u Sabor. Obnašanje dužnosti šefa Sabora ili zastupnika je odgovorna funkcija koja zahtjeva puno više od osam sati radnog vremena. Ne može netko biti istovremeno gradonačelnik i saborski zastupnik.



Pametno se zalaže za vjerodostojnost u politici, a ovo što smo vidjeli u posljednjih mjesec dana kod svih aktera nema veze s vjerodostojnošću. Opravdano se bojimo kako nakon ovih izbora neće doći promjene za koju mislimo da je ovoj državi neophodna. Ljudi su ponovo izgubili povjerenje u politiku i političare. Nastavljaju se isti politički modeli kao i ranije, podjela u interesne sfere, podjela resora i funkcija, a ne stvaranje društva jednakih šansi za sve", kazala je Puljak.



"MOST nije zanimao izborni program"



Dodala je kako su prilikom razgovora s MOST-om oko mogućnosti zajedničkog izlaska na izbore uvidjeli kako MOST uopće ne zanima izrada izbornog programa.



"Govorili su nam da ionako nitko od birača ne čita izborni program. Točno da se programi ne čitaju, no mi smo željeli i tu uvesti promjenu u načinu kako političari pristupaju svemu, iza tri rečenice na letku mora stajati ozbiljan sadržaj, morate znati što i kako provesti. Politika i rješenja trebaju biti temeljena na dokazima, analizama i studijama, a ne praznim i jeftinim obećanjima kako bi dobili što više glasova.



Problem je i što se u MOST-u ne zna tko je tko, koje su linije odlučivanja, što je to nacionalno vijeće, kako se biraju njegovi članovi. Ni na kakvom papiru nije stajala struktura te platforme, MOST je odavno stranka, a ne znate tko je u njihovom predsjedništvu", rekla je Puljak.



Istaknula je kako nikad nisu uspjeli saznati tko stoji iza te cijele organizacije i kako su ljudi u nacionalno vijeće uopće izabrani.



"Izbjegavali su nam dati te odgovore, a svaki put bi neki drugi ljudi bili u nacionalnom vijeću. To je bilo srljanje, postoje sad razne priče o urotama, no nama se tada to činilo kao trka za mjestima u saboru bez nekog plana. Jednostavno neozbiljan pristup ozbiljnoj temi", rekla je Puljak za kraj dodajući kako je zanima kako će sad Petrov opravdati biračima ovjeru kod javnog bilježnika.

